A Tanács irányelve

(1991. május 21.)

a friss hús Közösségen belüli kereskedelmét érintő egészségügyi problémákról szóló 72/461/EGK irányelv, és a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 72/462/EGK irányelv módosításáról

(91/266/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a legutóbb a 89/662/EGK irányelvvel [4] módosított, 72/461/EGK irányelv [5] meghatározza azokat az egészségügyi követelményeket, amelyeknek azon állatoknak kell megfelelniük, amelyeknek friss húsát Közösségen belüli kereskedelemre szánják; mivel a legutóbb a 91/69/EGK irányelvvel [6] módosított, 72/462/EGK irányelv [7] meghatározza a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalának egészségügyi és állat-egészségügyi vizsgálati követelményeit;

mivel a mirigyek és a szervek a vérrel együtt a fent említett irányelvek hatálya alá tartoznak; mivel a tagállamok gyógyszeripara nagy mennyiségben igényli ezeket, hogy biztosíthassa a kivonatok és enzimek hozzáférhetőségét mind a humán-, mind az állatgyógyászat számára;

mivel ez azt jelenti, hogy a tagállamoknak meg kell adni a mirigyek és szervek (a vért is beleértve) harmadik országokból gyógyszer-előállítási célból történő behozatalának liberálisabb alapokon történő engedélyezésének lehetőségét; mivel az ilyen nyersanyagok megfelelő és célirányos felhasználásának biztosítására az engedélyezési jogot csak akkor kell megadni, ha bizonyos közösségi eljárás szerint meghatározott feltételek teljesülnek;

mivel a Közösség elsőbbségi jogának fenntartása érdekében ugyanezen kedvezményeket kell alkalmazni a mirigyek és szervek (a vért is beleértve) gyógyszer-előállítási célból történő Közösségen belüli kereskedelmében, bizonyos minimum-feltételek mellett, amelyek biztosítják az ilyen nyersanyagok megfelelő és célirányos felhasználását;

mivel az Európai Bíróság a 131/87 ügyben meghozott 1989. november 16-i ítéletével hatálytalanította a 87/64/EGK irányelvet [8], amely a fent említett kérdéseket szabályozta; mivel ennélfogva szükséges egy új irányelvnek a megfelelő jogi alapon történő elfogadása;

mivel ebben a helyzetben fenntartható a 87/64/EGK irányelv által meghatározott átültetési határidő,

ELFOGADTA EZT AZ IRÁNYELVET:

1. cikk

A 72/461/EGK irányelv 3. cikke a következő ponttal egészül ki:

"d) A tagállamok azonban 1996. december 31-éig, az a), b) és c) pontok betartásával, de a 8a. cikkben foglalt követelményektől eltérve, állategészségügyi-hatóságaik révén engedélyezhetik a mirigyek és szervek (a vért is beleértve) a gyógyszeripar számára nyersanyagként történő behozatalát a saját területükre.

Az ilyen engedély kiadásának további feltétele, hogy a kérdéses anyagok azonosítására, csomagolására, szállítására, raktározására, kezelésére és feldolgozására, valamint a csomagolóanyagok, a göngyöleg és a maradványok feldolgozást követő kezelésére vonatkozó rendelkezéseket valamennyi köz- és állat-egészségügyi kockázat kizárása érdekében betartják."

2. cikk

A 72/462/EGK irányelv 16. cikke a következő bekezdéssel egészül ki és a jelenlegi szövege az (1) bekezdés lesz:

"(2) A tagállamok azonban 1996. december 31-éig engedélyezhetik a mirigyek és szervek (a vért is beleértve) gyógyszeripar számára nyersanyagként történő behozatalát olyan harmadik országokból, amelyek szerepelnek a 3. cikk (1) bekezdése alapján összeállított listán, illetve amelyek nem esnek tilalom alá.

Az említett behozatalok általános feltételeit a 30. cikkben foglalt eljárás szerint határozzák meg.

A 29. cikkben meghatározott eljárás alapján a tagállamok számára engedélyezni lehet az említett nyersanyagok behozatalát az első albekezdésben említett listán nem szerepelő harmadik országból is olyan feltételek mellett, amelyek figyelembe veszik a szóban forgó harmadik ország sajátos egészségügyi helyzetét.

A második és harmadik albekezdésben említett eljárás szerint behozatalra megállapított feltételek semmi esetre sem lehetnek kedvezőbbek a Közösségen belüli kereskedelmet szabályozó feltételeknél."

3. cikk

A Tanács a Bizottság jelentése alapján – esetleg megfelelő javaslatokkal együtt – 1995. július 1-je előtt felülvizsgálja a 72/461/EGK irányelv 3. cikkének d) bekezdésében, illetve a 72/462/EGK irányelv 16. cikkének (2) bekezdésében biztosított eltéréseket.

4. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1988. január 1-jéig megfeleljenek. Erről haladéktalanul tájékoztatják a Bizottságot.

5. cikk

Ennek az irányelvnek a tagállamok a címzettjei.

Kelt Brüsszelben, 1991. május 21-én.

a Tanács részéről

az elnök

R. Steichen

[1] HL C 154., 1990.6.23., 4. o.

[2] HL C 129., 1991.5.20.

[3] HL C 332., 1990.12.31., 27. o.

[4] HL L 395., 1989.12.30., 13. o.

[5] HL L 302., 1972.12.31., 24. o.

[6] HL L 46., 1991.2.19., 37. o.

[7] HL L 302., 1972.12.31., 28. o.

[8] HL L 34., 1987.2.5., 52. o.

--------------------------------------------------